Aktar minn 86% tal-anzjani li għandhom aktar minn 80 sena mlaqqmin Aktar minn 86% ta' dawk l-anzjani li għandhom 'il fuq minn 80 sena ġew imlaqqma. Dan tħabbar mill-Ministeru għas-Saħħa. L-istatistika kienet ippubblikata fuq il-paġna tal-midja soċjali tal-Ministeru tas-Saħħa aktar kmieni llum. Il-Ministeru ħeġġeġ lil dawk li għandhom 'il fuq minn 80 sena li m'għandhomx problema ta' mobilità, li jgħixu f'darhom u li għadhom ma rċevewx l-appuntament biex jiġu mlaqqma biex iċemplu fuq il-helpline tal-Covid-19 – 145 – biex jingħatalhom appuntament. Intant fl-aġġornament ta' kuljum il-Ministeru għas-Saħħa qal li sal-bieraħ ġew amministrati 126,277 doża tal-vaċċin, b'40,681 persuna jirċievu wkoll it-tieni doża tal-vaċċin.